ΚΑΝΟΝΙΣΜΟΣ (ΕΟΚ) αριθ. 1430/82 ΤΟΥ ΣΥΜΒΟΥΛΙΟΥ της 18ης Μαΐου 1982 περί περιοριστικών μέτρων για την εισαγωγή καννάβεως και κανναβοσπόρων και περί τροποποιήσεως του κανονισμού (ΕΟΚ) αριθ. 1308/70 όσον αφορά την κάνναβη

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 42, 43 και 113,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι η ολοένα συχνότερη προσφυγή στα ναρκωτικά στις χώρες της Κοινότητος είναι δυνατόν να θέσει σε κίνδυνο την υγεία των ανθρώπων-

ότι το στέλεχος της καννάβεως περιέχει, σε ορισμένες περιπτώσεις, ορισμένες ουσίες που προκαλούν μέθη- ότι, εξάλλου, η κοινοτική καλλιέργεια καννάβεως παρουσιάζει μεγάλο ενδιαφέρον σε ορισμένες περιοχές της Κοινότητος- ότι, για να μη λάβει μεγαλύτερες διαστάσεις ο κίνδυνος που αναφέρθηκε προηγουμένως εξαιτίας της κοινοτικής καλλιέργειας καννάβεως καθώς και των εισαγωγών ακατέργαστης καννάβεως και κανναβοσπόρων, πρέπει, αφενός, να περιοριστεί η χορήγηση ενισχύσεως που αναφέρεται στο άρθρο 4 του κανονισμού (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως της αγοράς στον τομέα του λίνου και της καννάβεως(3), όπως τροποποιήθηκε τελευταία από την πράξη προσχωρήσεως του 1979, στις ποικιλίες που παρέχουν αρκετές εγγυήσεις για την ανθρώπινη υγεία και, αφετέρου, να απαγορευθούν οι εισαγωγές καννάβεως και κανναβοσπόρου που δεν παρέχουν τέτοιες εγγυήσεις-

ότι πρέπει να προβλεφθεί η προθεσμία που απαιτείται για τη θέση σε εφαρμογή των προβλεπομένων μέτρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στη παράγραφο 1 του άρθρου 4 του κανονισμού (ΕΟΚ) αριθ. 1308/70, προστίθεται το ακόλουθο κείμενο ως δεύτερο εδάφιο:

"Εν τούτοις, η ενίσχυση για την κάνναβη χορηγείται μόνον εάν έχει παραχθεί από σπόρους ποικιλιών που παρέχουν ορισμένες εγγυήσεις οι οποίες θα πρέπει να προσδιοριστούν, όσον αφορά την περιεκτικότητα του συγκομιζομένου προϊόντος σε ουσίες που προκαλούν μέθη.".

Άρθρο 2

1. Η εισαγωγή ακατέργαστης καννάβεως που υπάγεται στη διάκριση 57.01 του Κοινού Δασμολογίου επιτρέπεται μόνον αν το προϊόν ανταποκρίνεται στους όρους που προβλέπονται στο άρθρο 1.

2. Η εισαγωγή κανναβοσπόρων που υπάγονται στη διάκριση 12.01 A του Κοινού Δασμολογίου επιτρέπεται μόνον αν παρέχουν τις εγγυήσεις που προβλέπονται στο άρθρο 1.

3. Η εισαγωγή μη θραυσμένων κανναβοσπόρων που υπάγονται στη διάκριση 12.01 B του Κοινού Δασμολογίου επιτρέπεται μόνο:

- εάν η βλαστική ικανότητά τους δεν υπερβαίνει ένα μέγιστο ποσοστό το οποίο πρέπει να προσδιοριστεί,

ή

- εάν οι κανναβόσποροι προορίζονται για επιστημονικά ή τεχνικά πειράματα.

4. Το Συμβούλιο, κατόπιν προτάσεως της Επιτροπής, θεσπίζει με ειδική πλειοψηφία τους γενικούς κανόνες εφαρμογής του παρόντος άρθρου.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαΐκών Κοινοτήτων.

Εφαρμόζεται:

- από την 1η Αυγούστου 1983 όσον αφορά την κάνναβη,

- από την 1η Ιανουαρίου 1983 όσον αφορά τους κανναβόσπορους.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 18 Μαΐου 1982.

Για το Συμβούλιο

Ο Πρόεδρος

P. de KEERSMAEKER

(1) ΕΕ αριθ. C 104 της 26. 4. 1982, σ. 25.

(2) ΕΕ αριθ. C 114 της 6. 5. 1982, σ. 1.

(3) ΕΕ αριθ. L 146 της 4. 7. 1970, σ. 1.